เมื่อวันที่ 11 มกราคม พ.ศ. 2567 บัวผัน ตันสุ หญิงพิการบกพร่องสติปัญญาชาวไทย อายุ 47 ปี เสียชีวิตบริเวณสระน้ำในเขตอำเภออรัญประเทศ จังหวัดสระแก้ว โดยกลุ่มเยาวชน 5 คนรุมประทุษร้าย และเสียชีวิตจากการจมน้ำ

ภายหลังเกิดเหตุ เจ้าหน้าที่ตำรวจจับกุมปัญญา คงแสนคำ สามีของผู้เสียชีวิต ซึ่งรับสารภาพเป็นฆาตกรโดยการใช้เก้าอี้ประทุษร้ายและนำทิ้งในสระน้ำในเขตเทศบาลเมืองอรัญญประเทศ เนื่องจาก "อาการเมาและวิวาท" เจ้าหน้าที่ชุดสืบสวนของสถานีตำรวจภูธรอรัญประเทศจึงควบคุมตัวไปทำแผนประกอบคำรับสารภาพ พร้อมกับนำตัวฝากขังศาลจังหวัดสระแก้วที่เรือนจำจังหวัดสระแก้ว

ต่อมา ผู้สื่อข่าวสถานีโทรทัศน์*ช่อง 8* ณัฐดนัย นะราช ได้พบวีดิทัศน์ของกล้องโทรทัศน์วงจรปิดบันทึกภาพเมื่อวันที่ 11 มกราคม พ.ศ. 2567 พบว่าข้อเท็จจริงผู้เสียชีวิตถูกเยาวชน 5 คนรุมประทุษร้ายด้วยการเตะจากการเกิดวิวาทบริเวณร้านสะดวกซื้อภายในซอยบำรุงราษฎร์ ผู้เสียชีวิตมีท่าทีโวยวายและปาขวดน้ำใส่ เยาวชนผู้ก่อเหตุใช้กำลังประทุษร้ายและพยายามพรากขึ้นรถจักรยานยนต์ ผู้เสียชีวิตขัดขืนและป้องกันตนเอง ตำรวจสันนิษฐานว่า มุ่งหน้าไปยังสระน้ำในเทศบาลอรัญประเทศและประทุษร้ายโดยเก้าอี้ทิ้งในสระน้ำจนเสียชีวิตจากการจมน้ำ

เกิดกระแสวิพากษ์วิจารณ์ในการปฏิบัติการของตำรวจอย่างกว้างขวาง ในส่วนของการจับผู้ต้องหาผิดราย และการปฏิบัติการของเจ้าหน้าที่ตำรวจไม่โปร่งใส เมื่อวันที่ 17 มกราคม พ.ศ. 2567 พลตำรวจตรี ออมสิณ บุญญานุสนธิ์ ผู้บังคับการตำรวจภูธรจังหวัดสระแก้วมีคำสั่งให้พันตำรวจเอก พิเชษฐ์ ศรีจันทร์ตรา เจ้าหน้าที่ตำรวจตำแหน่งผู้กำกับ ช่วยราชการที่ศูนย์ปฏิบัติการตำรวจภูธรจังหวัดสระแก้ว

เมื่อวันที่ 19 มกราคม พ.ศ. 2567 พลตำรวจเอก ต่อศักดิ์ สุขวิมล ผู้บัญชาการตำรวจแห่งชาติ แถลงการณ์ขอโทษประชาชน และต้อง "โปร่งใส" สอบสวนย้อนหลัง และพลตำรวจโท สุรเชษฐ์ หักพาล กล่าวว่า จากการตรวจสอบพฤติกรรมของกลุ่มเยาวชนผู้ก่อเหตุ เบื้องต้นพบว่ามีคดีไม่น้อยกว่า 5–6 คดี ทั้งกระทำชำเรา รุมโทรม ทำร้ายร่างกาย แต่ไม่มีการแจ้งความดำเนินคดีกับเยาวชนผู้ก่อเหตุ เศรษฐา ทวีสิน นายกรัฐมนตรี กล่าวว่า "รับไม่ได้" ต่อเหตุดังกล่าว และสั่งการให้ตำรวจต้องเรียกความเชื่อมั่นกลับมา

ศาลจังหวัดสระแก้วสั่งหมายขังเยาวชนผู้ก่อเหตุที่สถานพินิจและคุ้มครองเด็กและเยาวชนจังหวัดจันทบุรี และจังหวัดระยอง โดยสอบสวนพิจารณาพฤติการณ์แห่งคดีความ สืบเสาะประวัติ ตรวจสอบสภาพจิตใจของเด็ก และพิจารณาคดี จากนั้นนำไปศูนย์ฝึกและอบรมเด็กและเยาวชน ในระหว่างการสอบสวน มีรายงานว่า ปัญญาถูกคลุมถุงดำเพื่อบังคับให้รับสารภาพ ต่อมา เจ้าหน้าที่ตำรวจปฏิเสธ ต้องรอผลจากคณะกรรมการตรวจสอบข้อเท็จจริง

อ้างอิง
-------

1. ↑  คดีป้าบัวผัน พิรุธภาษากาย "ลุงเปี๊ยก" สังคมคาใจตำรวจรีบจับแพะ – ไทยรัฐ
2. ↑  คดี "ป้าบัวผัน" สะท้อนปัญหางานสอบสวนตำรวจไทย และทัศนคติ "เป็นลูกตำรวจทำอะไรก็ไม่ผิด" หรือไม่ – บีบีซี
3. ↑  สรุป #ป้าบัวผัน ฆาตกรรมสะเทือนอรัญฯ ลุงเปี๊ยกแพะรับบาป ฝีมือ 5 แก๊งลูกตำรวจ – ผู้จัดการ
4. ↑  เปิดแชต 5 โจ๋ทรชน สารภาพกับรุ่นพี่ฆ่าป้าบัวผัน บอกชัดเด็ก 14 ลูกตำรวจเป็นคนเริ่ม – สนุก
5. ↑  คดีป้าบัวผัน ฆาตกรรมซับซ้อน กับเงื่อนงำ ‘ลูกตำรวจ-คลุมถุงดำสร้างแพะ’ – เดอะสแตนดาร์ด
6. ↑  เปิดผังตัวละคร คดีรุมทำร้าย "ป้าบัวผัน" จนเสียชีวิต มีใครเกี่ยวข้องบ้าง? – เนชั่น
7. ↑  ตร.เชิญผู้ปกครอง 5 เยาวชน สอบปากคำคดีทำร้าย "ป้าบัวผัน" จนเสียชีวิต – ไทบพีบีเอส
8. ↑  เด้ง ผกก.สภ.อรัญประเทศ ปมคลิปเสียงขู่ "ลุงเปี๊ยก" คดีฆาตกรรม "ป้าบัวผัน" – ไทยพีบีเอส
9. ↑  บิ๊กต่อ กำชับทำคดีป้ากบ-ลุงเปี๊ยก ต้องโปร่งใส ไล่สอบย้อนหลัง พฤติกรรมลูกตำรวจ – ไทยรัฐ
10. ↑  บิ๊กต่อ ขอโทษจับแพะลุงเปี๊ยก บิ๊กโจ๊ก เหนื่อยใจ ประชาชนเอียนพฤติกรรมตำรวจ – ไทยรัฐ
11. ↑  เพจดังแฉซ้ำ! 5 โจ๋ฆาตกรรมป้าบัวผัน พบวีรกรรมเก่าเพียบ จุดไฟเผา-ไล่แทงคน – ผู้จัดการ
12. ↑  นายกฯ รับไม่ได้จับแพะ คดีฆ่า "ป้าบัวผัน" – พีพีทีวี
13. ↑  ยันแก๊งลูกตำรวจอยู่สถานพินิจฯแยกส่งไป จันทบุรี-ระยอง ป้องกันสร้างปัญหา – อมรินทร์
14. ↑  ตร.อรัญประเทศ นำตัว 2 โจ๋โหด แก๊งอุ้มฆ่าป้าบัวผัน ส่งสถานพินิจระยอง ส่วนอีก 3 คนส่งไปจันทบุรี ในช่วงระหว่างดำเนินคดี – ข่าวสด
15. ↑  20 ม.ค.รู้ผลสอบ "ตำรวจ" ปมถุงดำคลุมหัว "ลุงเปี๊ยก" บังคับสารภาพ – ไทยพีบีเอส